# DE NATIVITATE DOMINI ET JOANNIS BAPTISTAE

De solstitia et aequinoctia conceptionis et nativitatis domini nostri Jesu Christi et Joannis baptistae.

Nescio an quisquam ausus sit arcanum fratres ante Christi nativitatem intelligere, vel terminare cursum horarum, dierum ac noctium, per quos solstitia et aequinoctia cognoscere potest, cum Job glorioso in suis passionibus dictum sit: Et hoc mihi dic, inquit, an scias cursum solis et lunae, quae utique duo luminaria ad constitutionem diei ac noctis instituta esse videmus. Quod si ergo tantus vir in suo martyrio perseverans, quodammodo in his redargutus est, quis ille mortalium fuisset, qui adversum gloriam tam eminentis viri haec impudens auderet cognoscere, nisi primum ipse dominus lucis ac noctis conditor et discretor, qui a philosophia ibi justitiae cognominatus est, mundum illustraret? qui pro carnalibus carnalis factus est, et mortalis pro mortalibus. Quasi mortalis visus est, ut posset per suam immortalitatem mortem devincere. Propter quod clamat supernae potestates: [1 Cor.15] Ubi est mors aculeus tuus? Ubi est mors contentio tua? Haec dicentes contestantur Christum mortem devicisse, ut et nos qui mortui iamdudum tenebamur, exemplo ipsius dignationis immortalitatem caperemus, si tamen omissa tenebrarum opera viam lucis sequamur. Ipse enim est lux nostra, et vera lux, qui veniens in hunc mundum illuminavit corda nostra. Cuius adventum sive passionem non tantum Moses vel prophetae annuntiarunt, quantum vero conceptionis et nativitatis tempus ostenderunt, propter quod ipse dominus Judaeis dicebat: [John 5] Scrutamini scripturas, in quibus putatis vos vitam aeternam possidere, ipsae sunt quae testimonium perhibent de me. Quibus rursum dicebat: [Luke 12] Hypocritae, faciem coeli et terrae nostis probare, quare tempus hoc non probastis? Erat ergo et temporis probatio, si eum vellent cognoscere, qui non tantum (ut diximus) adventum ostenderet, quantum conceptionis et nativitatis tempus declararet, si fidem certam in Mose et prophetis habuissent: quod nec tantummodo ipsius domini et salvatoris conceptio vel nativitas carnalis ostenderetur, quantum et Joannis Baptistae praecursoris eius, de quo scriptum est:[Malachi 3] Ecce ego mitto angelum meum ante faciem tuam, qui praeparabit viam tuam ante te. Qui veniens docebat:[Matt.3] Parate viam domini, rectas facite semitas dei nostri. Qui et iterum annuntiabat, dicens: Qui post me venit, maior me est, cuius non sum dignus solvere corigiam calceamentorum eius. Hic est Joannes, qui venit ut testimonium diceret veritati, sicut et Christus dominus dicit: Vos misistis ad Joannem, et testimonium dixit veritati. Cuius nativitatem magnificans deus ipse ait: Nemo est in natis mulierum maior Ioanne Baptista. Cum videamus Abraham, Isaac et Iacob, deinde patriarchas non minimos ab eius dignatione fuisse. Quod si dignatio praefecit, non tamen conceptio vel nativitatis annunciatio, quae cum temporibus Christi praedicata est a Mose et Zacharia propheta, cuius cruor sanguinis templi marmore infecto sempiternus vivit. Quem sibi dominus in testimonium vocat per Esaiam prophetam, dicens: Fac mihi testes fideles homines, Uriam, et Zachariam filium Barachiae. Et accessit, inquit, ad prophetissam, et concepit, et peperit filium. Hic est igitur Zacharias filius Barachiae, qui occisus est a Judaeis inter aedem et sacrarium. Inter caetera prophetiae suae indicia ieiunium quartum, et septimum, et decimum erit domui Juda in laetitiam et gaudium, et solennitates bonas, et dies festos multos. Et iocundi eritis, iocunditatem et pacem amabitis: quae tria ieiunia nunquam a Judaeis servata fuisse invenimus. Non enim aliquando quarta feria ieiunaverunt, aut septima quod dicitur sabbatum, aut decima feria, quae nec potest dici: quamvis etsi in sabbato ieiunaverunt, non legi parendo, sed opportunae necessitati. Quaerenda igitur erant fratres charissimi, quae essent ista quarta et septima et decima, quorum initium propheta non nominavit, a quo quartum vel septimum vel decimum numeraremus. Et bene quidem propheta pro altitudine spiritus sancti initium ieiuniorum non posuit, ut cum de initio ipsorum ieiuniorum quaereremus, simul et virtutem ipsorum inveniremus, et Mosi mandata recenseremus. Satis etenim dominus ad Mosen de mense Martio testabatur, dicens: Hic vobis mensis initium mensium, primus erit vobis in mensibus anni. Quod si ergo ipse est initium anni, iam utique ab ipso quartum mensem Junium numeraremus, et septimum septembrem, et decimum decembrem, de quibus dominus ad Mosen dicit: Tribus temporibus diem festum agetis mihi. Quibus et quartum adjunxit, dicendo: Et diem festum azymorum custodietis. Septem diebus manducabitis azyma, sicut praecepi tibi in tempore mensis novorum.

2. Hi sunt menses, in quibus dominus noster, et Joannes Baptista concepti, et nati sunt: istis quatuor temporibus, id est verno, et aestate, et autumno, et hieme, per quae annus vertens cognoscitur. Et ideo propheta dicit: Annum acceptabilem domini. Nam rursus dominus ostendens per Mosen quartum et septimum et decimum ieiunium, menses eos esse dicit in eadem Exodi scriptura: Initium mensis frumentariae, et vindemiae et oleae erunt domui Juda in laetitiam et gaudium, et dies festos multos: quod utique initium mensis, sicut diximus, est mense Martio, unde annus vertens incipit: Mensis quarti, id est Junius,qui est initium mensis frumentariae. De quo et dominus discipulis suis dixit: Nonne quadrimensium est, et dicitis, quia iam messis adest? Nam vindemiae mensis est September, qui septimus est a Martio. Decimus vero mensis est December, quo mense oleae maturae premuntur. Sed quomodo probamus istis quatuor temporibus Christum, et Joannem conceptos et natos fuisse? Sicut et dominus ipse dicit: Omnis scriba eruditus similis est patrifamilias, qui profert de thesauro suo nova et vetera. Ergo qua typice a prophetis dicta sunt, et a Mose declarata, manifesta sunt in Evangelio. Nam temporibus cum Zacharias pater Joannis sacerdotium Judaeorum administraret secundum legis mandatum, et prophetiae Jonae quam Ninivitis annuntiavit, post triduo sub versionem futuram civitati eorum, qui poenitentia acti, domini misericordiam meruerunt. In cuius nunc memoriam Judaei quotquot annis ieiunium mense Septembri observant, quem metellitum, sive scenopegiam nuncupant. Propter quod sacerdotes in tempore illo pro peccatis populi, diebus illis secundum praeceptum legis in mense septembre sacrificia deo offerebant. Quod cum altari Zacharias obtulisset, non statim sacerdotem se profitebatur, aut idoneum esse qui pro peccatis tam scelesti populi precibus dignus futurus esset: sed memoratus est Christum ipsum solum futurum verum sacerdotem, cui pater dixerat: Tu es sacerdos in aeternum secundum ordinem Melchisedec, qui hostiam placabilem pro peccatis omnium solus deo offert. Et eius adventum scilicet Zacharias precatus est. Quoniam nec temere hoc dicimus, quod ex responsis Gabrielis angeli invenimus eum et deprecatum fuisse. Ait enim ei Gabriel angelus: Zacharia, exauditae sunt preces tuae. Cuius utique preces exaudiuntur, utique exauditur quod precatur aut desiderat. Tribuet enim petentibus se, quod quis desiderat, aut postulat ab eo dicente Christo salvatore nostro: [Matt.7] Quis est enim ex vobis, inquit, quem si petierit filius suus panem, nunquid lapidem porrigit ei? Aut si piscem petit, nunquid serpentem porrigit ei? Et addidit, dicens: Vos cum sitis nequam, sciris bona data dare filiis vestris: quanto magis, inquit, dabit bona petentibus se pater vester qui in caelis est? Dabit eis qui eum petunt, facientibus tamen voluntatem eius, sicut Joannes Christi amantissimus in epistola sua complexus est. Scimus, inquit, quia habemus impetrationes quascunque ab eo postulaverimus, cum praecepta eius observaverimus,[[1]](#footnote-1) et ea quae illi placita sunt in conspectu eius fecerimus. Tunc ergo Zacharias cum haec precaretur, respondit ei angelus Gabriel: Zacharia, exaudita: sunt preces tuae, ecce Elizabeth uxor tua pariet tibi filium, et vocabis nomen eius Joannem, et erit tibi gaudium et hilaritas, et multi in nativitate eius gaudebunt, et erit magnus coram domino, et vinum et siceram non bibet, et spiritu sancto replebitur mox, ut exierit de utero matris suae, et multos ex filiis Israel convertet ad dominum deum ipsorum, et ipse praecedet ante faciem eius. Gesta autem sunt haec ante primum annum imperii Tiberii Caesaris, mense Septembri, octavo Calendas octobris, incipiente luna undecima, quando oportebat Judaeos ieiunium scenopegiae celebrare. Tunc vero post, nono anno Tiberius Caesar tempus, cursumque lunae collegit, et inventum est ipsa die octavo Calendarum octobrium esse aequinoctium, in quo est inchoatio noctis maior quam lucis. Illum enim oportet crescere, inquit, me autem minui. Minorata autem fuerat lux a tenebris, cum Judaei secundum legem et prophetiam sacrificia deo offerebant, in quo et Joannes conceptus est, in qua etiam incusabantur a domino, dicente Esaia propheta: [Isaiah 1] Quo mihi multitudinem sacrificiorum vestrorum? dicit dominus: Plenus sum holocaustomatis arietum, et pinguedinem taurorum et hircorum nolo. Haec sunt enim quae ante propter peccata populi offerebantur, quae iam cessare oportebat, cum Joannes idem Baptista conciperetur. Et ideo Zacharias pater eius sacerdos Judaeorum obmutuit, quia iam cessare et obmutescere oportebat sacrificia eorum, quae pro peccatis populi offerebantur. Veniebat enim solus sacerdos, qui agno solo immaculato sacrificium deo pro peccatis omnium offerret. Et ideo demonstravit eum Joannes Judaeis: Ecce agnus dei, ecce qui tollit peccata mundi. Nam plenissime constat, ideo obmutuisse Zachariam sacerdotem Judaeorum, quia sacrificia secundum legem et prophetiam offerebat.

3. Significabat enim quod sacrificia iam adveniente Christo, lex et prophetae adimpleri tacerent: et ideo lex et prophetae usque ad Joannem sunt, quae ad conceptionem eius cursum tenuerunt. Celante ergo se Elizabeth per menses quinque conceptionis, stupens quidnam ei dominus voluisset in suprema aetate, ut pareret sterilis: tunc deinde post alterum mensem, id est sexto a conceptione Elizabeth, missus est rursus Gabriel angelus in Galilaeam ad virginem, quae desponsata erat viro, cui nomen erat Joseph, id est viro justo. Iam enim destinata erat ecclesia suo sponso viro justo, de quo Joannes dixit: [John 3] Qui habet sponsam, sponsus est. Quod et David similiter dicit: [Ps.18] Et ipse velut sponsus egrediens de thalamo suo. Post sextum autem mensem conceptionis Joannis, qui est octavo Calendas octobris, sextus mensis Martius principium anni, quia princeps et primarius omnium ipso mense conceptus et passus est. De quo et Paulus testatur: [Col.1] Qui est, inquit, initium omnis creaturae, quia in ipso condita sunt omnia in caelis et in terra. Quem mensem Judaeis Moses solennem et paschae futurum solicite et crebro commendabat, dicens: Hic mensis initium mensium primus erit vobis in mensibus anni. Initium enim filiorum dei de interrogatione hominum hoc mense incipiebatur: ex die igitur conceptionis Joannis, octavo Calendas octobris usque octavo Calendas aprilis, quando angelus Gabriel ingressus est ad Mariam, et salutavit eam, dicens: Pax tecum, quae invenisti gratiam apud dominum. Quae audito hoc verbo conturbata est, et cogitabat intra semetipsam, quae esset haec salutatio. Cui dixit angelus: Ne timeas Maria, quia invenisti gratiam apud dominum: Ecce concipies in utero, et paries filium, et vocabis nomen eius Iesum: hic erit magnus, et filius altissimi vocabitur. Et dabit illi dominus deus sedem David patris eius, et regnabit in domo Jacob in secula, et regni eius non erit terminus. Cui respondit Maria: Et quomodo haec cognoscam, cum virum non noverim? Et dixit illi angelus: Spiritus sanctus superveniet in te, et virtus altissimi obumbrabit tibi: propter quod is qui nascetur sanctus, vocabitur filius dei. Tunc Maria fida sermonis dixit: Ecce ancilla domini, contingat mihi secundum sermonem tuum. Fuit igitur, ut diximus, quando haec angelus ad Mariam annuntiavit octavo Calendas aprilis, qui et ipse est dies aequinoctialis ad inchoatione lucis: iam enim detersa caligine a mundo, lux in mundum adveniebat, sicut Joannes in epistola tua dicit: Quia tenebra transierunt, et lumen verum iam lucet. De quo lumine iterum in Evangelio dicit: Fuit lumen verum, quod illuminat omnem hominem venientem in hunc mundum: Conceptus est ergo dominus noster octavo Calendas Aprilis, mense Martio, qui est dies paschae, passionis domini et conceptionis eius. In qua enim die conceptus est, in eadem er passus est. Et ideo dominus in Exodo ad Mosen praeceptum sacramenti tradens dicit: Non occidas super azyma sanguinem immolatorum meorum. Et immolationis die solennis paschae initia creatura tua: inferes in domum dei tui. Non occides, inquit, agnum in lacte matris suae. Haec significantia sunt agni immaculati, qui sacrificium deo offerri habebat, quod in primo pascha conceptionis suae in utero matris non eum oportuisset occidi. Et ideo Joseph sciens praegnantem esse Mariam, ne tanquam stuprata aut adulterata lapidibus interficeretur, clam eam dimittere voluit: ut vero non occideretur agnus immaculatus in lacte matris suae: sed inter haec ascendit, inquit, Maria ad Elizabeth visitare eam post mensem textum conceptionis eius. Tunc et Joannes inspiratus est, et fecit ibi Maria cum Elizabeth menses alios tres. Et sic expletis novem mensibus, in mense decimo peperit Joanne octavo Calendas Julias, qui est nonus mensis a Septembre, et quartus a Martio inchoationis anni. De quo propheta Zacharias dixerat, ieiunium quartum esse domui Juda in laetitiam et gaudium. Denique et gavisi sunt, qui interfuerant partui huic. Sed quare propheta de ieiunio quarto dixit, et non mense? Quia ieiunium erat a malis rebus id quod nasci habebat. Nam Moses manifeste declaravit menses. Sed cum dicat initium mensis frumentariae, tunc ergo repertum est esse primum solstitium mundi, quando Joannes natus est, quem diem lampadem appellant. Lampada enim erat luminis Christi, a quo lumen acceperat, cum esset adhuc in utero matris. Quando salutat Elizabeth Mariam, exultavit in utero matris infans: ex ipso igitur dies minoratur. et nox crescit. Joannes enim in die poenitentiae conceptus est. Cumque ab Adam secundum legem carnalem agerentur: quae enim carnaliter geruntur, non talibus: [Gal.5] Quia caro concupiscit adversus spiritum, et spiritus adversus carnem.

4. Et ideo lux minorabitur in illis. Nam Christus vero, qui in nativitate Joannis iam trium mensium incorruptae vulvae fuerat conceptus, superabat ei, ut et ipse secundum humanam nativitatem suppleret menses novem, alii menses sex, qui nunc ex octavo Calendas Julias, in octavo Calendas Januarias sunt menses sex. Quibus suppleris novem mensibus, initiante decimo Christus mundo natus est:, quando prima censio capitalis humani generis facta est proconsulatum in Syria agente Cyrino, id est domino: veniebat enim dominus orbis terrarum, qui de capite nostro censeret. Et ideo sancti viri reges et patres, Saba venerunt ipsi magi, invitante stella fulgoris, memores scripturae, quae dicit: [Malach.4] Orietur stella de Jacob, et surgent principes de Israel. Venientes in terram Israel, id est in Judaeam deducti ab stella lucis, in civitatem Hierusalem requirentes regem suum. Quem inventum in hospitio itineris, id est in stabulo, praesaepio collocatum, et pannis obvolutum, quae fuerunt peccata carnis nostrae, cui pro tributo capitis sui in sacramenti mysterio obtulerunt, aurum, thus, et myrrham. Aurum etenim significat corpus immaculatum, quod igne probatum nihil deperit. Hi sunt de quibus in Apocalypsi dictum est: Qui vestem suam non inquinaverunt, id est qui carnem suam inviolatam custodierunt. Et ideo cum agno ambulant. Nam thus significat orationes sanctorum. Nam myrrha corporis est conditura, quem [?] sunt operum bonorum gesta, quae in postremo corpus et animam hominis custodiunt. Dicitur enim in Apocalypsi: Nam opera eorum comitabuntur eos. Sed nunc fratres dilectissimi, inter haec intuendae sunt temporum qualitates, et gesta morum: er primum a perfidia Judaeorum, qui semper in deum, et in Mosen contumaces extiterunt, qui cum a deo secundum Mosen initium anni mensem Martium acceperunt: illi dictum pravitatis, sive superbiae exercentes, mensem Septembrem ipsum novum annum nuncupant, quo et mense magistratus sibi designant, quos Archontas vocant. In illa solennitate scenopegiae sive intellitidem, in quo Joannes conceptus est, quando et lucernas quidem multas accendunt. Quod et ipsum Abrahae significant eius conceptionis fuisse diem. De quo dominus dixit: Ille erat lucerna ardens, et lucens, et vos voluistis ad praesens in lumine eius exhilarari. Sic et vox puerorum frequens auditur dicentium esse lucrum et gaudium. Quod quidem maximum lucrum est, et vitae inventio, de qua consulentes ipsum Joannem milites, et publicani quaerebant, quid agentes possent vitam consequi. Quibus ille insinuans viam veritatis, militibus quidem dicebat: [Luke 3] Neminem concusseritis, neque calumniaveritis, sed contenti estote stipendiis vestris. Similiter et publicanos hortabatur, ne quicquam amplius exigerent, quam quod eis praeceptum erat exigere. Erat autem et gaudium his ipse Joannes, qui nasci habebat, qui nobis Christum insinuaturus esset, de quo angelus Zachariae patri eius dixerat: Erit tibi gaudium, et hilaritas, et multi in nativitate eius gaudebunt. Sed et tempus est autumni quando Joannes concipitur. Quo tempore ager sulcis iam proscinditur, et semini venturo iam praeparatur. In quo mense veteres coloni novis cultoribus cedunt, cessantibus scilicet pristinis tabulis conscriptionis, quae veteris legis fractae tabulae, nova lex novis cultoribus traditur. De qua per Hieremiam dominus dicit: Dabo eis illam legem spiritalem, qualem non dedi patribus eorum, cum eos deducerem de terra Aegypti. Illi enim quibus ante vineae cultura tradita fuerat, qui pensiones debitas suis temporibus non exoluerunt,qui insuper missos ad se servos varie vexaverunt, quosdam caedentes, quosdam vero lapidantes: insuper missum a patre filium, et ipsum agnitum esse haeredem patris, existimantes se haereditatem patrisfamilias eruere, apprehensum filium eius injuriis turpissimis actum occiderunt. Quare habuit paterfamilias necesse malos male perdere, et in locum eorum alios cultores substituere, qui pensiones debitas suis temporibus persolvant. Ex Sion, inquit, exiet lex, et verbum dei ab Hierusalem: et ipse convertet populum multum, et concident gladios suos in aratra, et lanceas suas in falces, ut omnis iam bellicae vitae usus necessario converteretur. Sed et sine dubio manifestatur sacramenti mysterium, quod dicit propheta: Concidant gladios suos in aratra. Cum gladii materies ferri sit, et aratrum lignum: quomodo potest ferrum in lignum converti? Quare non potius dixit: Et concident gladios in vomeres? Sed quia per lignum vita nobis data est, ideo iam cessante pristino bello, nobis ligni mentio fit per aratrum, per quod spina, et tribuli avulsi de cordibus nostris. Terra est ipse homo, semen sermonum dei percipiet, ut quidam fructum trigesimum, alii sexagesimum, alii centesimum.

5. Nunc post hoc aequinoctium, quod est autumni temporis, respiciet nos et mensis Martius verni temporis, in quo est et lucidius aequinoctium iocundius omnibus, qui pigris et somniculosis somnum oculis desistit, dicente scriptura: Quousque piger dormis? quandiu manibus pectus amplecteris? Surge, et attingis Christum dominum. ln quo iam nautica vox secura maria fretat, patefacto rubro mari, quod clauserat Pharao, cum magno mugitu doloris submersus cum suo exercitu. Ex quo liberatus Moses cum suis suaviter hostibus caelis celeumabat, et pro voto populum monebat, dicens: In mente habetote hunc diem, quo liberati estis de domo servitutis, qui necdum liberati sunt, quia denuo eos invaserant opera peccari, ac servitus Aegypti. Et ideo dominus dicebat eis: Et cum vos filius liberaverit, tunc vere liberi eritis. Iam spe rustice gaudes, iam arborum opaca, amissa folia, quae dempserat Adam ad tegumentum pudoris reparas alia. [Isa.11] Quia prodiet, inquit, virga de radice Jesse, et flos ex illa virga apparebit. Iam consummatio est operum ruricolarum, ipsa omnis lex servitutis carnis cessat. Quid dicit dominus in Exodo? Ex die solenni mensis primitivorum consummabis omnia opera tua, quaecunque severis in agro tuo. Posita enim servitiorum lege carnis operata est usque ad Christum, sed mysteria diaboli te tris, et horribilibus indumentis poenam suam luentes, ostentantes vincti catenis. Ex ipsis fuit unus ille qui in monumentis dormiebat, quia iam nascebatur qui eos vinceret. Et iocundus aer per cuius aestum improba caro lassatur, sed et glacie frigida cutis horrescit. Nam et quorum vox auditur dicentium: Exite pueri in campum mente Martio. Haec vox vulgaris esse existimatur, sed potius rationabilis est. Credimus enim in eodem tempore provocatum esse Abel a Cain exire in campum, in quo occisus est. Et ideo mense Martio octo dies pastores contingent. Sed scriptum est, exivit sermo, et stetit in campo. Tunc enim exiit sermo in campo, id est in hoc saeculo, quando susceptum Maria per fidem concepit dominum nostrum Christum. Sed et alios audivi dicentes: Martius in campo, et aliquando post focum Martius. Equidem in campo factus est, quando Gabriel angelus in hoc mundo Mariae sermonem intulit, Christum inde saeculo nasciturum. Rursus et Martius fuit post focum, quando dominus ipse mense Martio ad indicium ductus est: Et Petrus stans post focum calefaciebatur. Qua enim die conceptus est dominus, eadem die et passus est. Eadem ipsa dies coena pura fuit, in qua et luna quartadecima occurrit. Conceptus est enim mense Martio octavo Calendarum Aprilium die, luna quintadecima fuit, momentissime propter horam passionis suae sustinebat. Unde die festo scenopegiae dixerat: [John 7] Vos ascendite ad diem festum hunc, ego autem non ascendam, quia meum tempus nondum advenit. Noverat autem mensis solennitatem, in quo Joannes conceptus est. Nam suum tempus conceptionis, et passionis sustinebat, quem recognoscens dixit: Venit hora, ut clarificetur filius hominis. Sed nunc dilectissimi post duo aequinoctia, quae sunt duae conceptiones, intendenda sunt et duo solstitia, in quibus duae nativitates continentur: unam quidem diximus Joannis esse mense Junio, id est octavo Calendas Julias, quam lampadem appellant, quo tempore messis tritici caeditur. Ostenditur quod et Joannes, qui eo tempore natus est, et ipse velut messis decollatus est. Qui dicebat de domino: Cuius in manibus suis ventilabrum permundabit aream suam, frumentum recondet in horreis: paleas autem comburet igni inextinguibili. Circumcisus est igitur Joannes Calendas Julias, id est octava die, quando migratio fit: ut ostenderetur quia is, qui secundum legem et prophetiam conceptus erat, de quo dictum est: Lex et prophetae a Judaeis migrabunt. Sed et dominus nascitur in mense Decembri, hiemis tempore octavo Calendas Januarias, quando olivae maturae premuntur, ut unctio, id est chrisma nascatur, quo seges ab herbis extraneis seritur. Cum agni balantes nascuntur, vineae falcibus sarmenta amputantur, ut mustum suavitudinis afferant, ex quo inebriati sunt apostoli sancto spiritu. Quia ego sum, inquit, vitis, et pater meus agricola. Omne igitur sarmentum in me non afferens fructum, excidetur, et in ignem mittetur. Sed et invicti natalem appellant. Quis utique tam invictus, nisi dominus noster? qui mortem subactam devicit: vel quod dicant solis esse natalem, ipse est sol justitiae, de quo Malachias propheta dixit: Orietur vobis timentibus nomen ipsius sol justitiae, et sanitas est in pennis eius. Qui et ipse circumcisus est, secundum testamentum dei, quod disposuerat ad Abraham octava die, id est Calendas Januarias, in quo et ipsa migratio sit. Migraverat enim gratia et veritas a Judaeis: Quia lex per Mosen data est, nam gratia et veritas per Iesum Christum facta est: in Christo Jesu domino, qui vivit et regnat cum patre et spiritu sancto per immortalia saecula saeculorum, Amen.

1. 1530: “servaverimus”; Laud misc. 452 f.79, St Gall 103 both have “observaverimus” which makes more sense. [↑](#footnote-ref-1)